《朱典卿和章有结茅孤青之语戏为古风以绝之》
宋代·林希逸

盥手捧诗神索索，高怀细把重抽绎。冥心不觉有鬼知，消息漏传到姑射。

个中昨夜有使来，梦魂暗引飞双腋。楼高百尺锦户开，中有一人犹岸帻。

低头未敢问起居，自言我是壶仙客。紫薇花下引笑归，世缘已谢来兹宅。

虽然旧隐也未忘，离宫尚浸孤青碧。侧聆有客身姓朱，结茅准拟欺泉石。

山神火急报此间，移文便已回飞驿。冯夷奏记奉指挥，严兵锁断青松壁。

公为诗案有引连，归到人间凭解释。云渠姓字在天衢，捡点不上幽人籍。

明年已著瑞鹤袍，浪言谁与飞凫舄。便令勋业了鼎彝，也莫迂我云山迹。

宇宙如今况未清，经纶不任伊谁责。更是蓬莱有新禁，岩扃不许金袍惜。

诗词固然多孟浪，此事也须先禁格。划然惊觉汗满身，捉笔书之窗已白。

请君从此莫戏谈，恐有鬼神重听得。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。